Diari Oficial de la Generalitat Valenciana


Sumari del DOGV 5069, del 11-08-2005 (2005/9128)

ACORD de 7 de juliol de 2005, de la Comissió Territorial d'Urbanisme de València, per la qual s'aprova definitivament el projecte d'expropiació forçosa per taxació conjunta per a procedir al desenvolupament i gestió del planejament del sector El Pla II de Pla General d'Ordenació Urbana de Villanueva de Castellón.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5069

Data del DOGV
:   11-08-2005

Secció del DOGV
:   V. ALTRES ANUNCIS - F) EXPROPIACIONS

Número del document
:   2005/9128


Organisme emissor
:   Conselleria de Territori i Habitatge

Tipus de document
:   Acord

ACORD de 7 de juliol de 2005, de la Comissió Territorial d'Urbanisme de València, per la qual s'aprova definitivament el projecte d'expropiació forçosa per taxació conjunta per a procedir al desenvolupament i gestió del planejament del sector El Pla II de Pla General d'Ordenació Urbana de Villanueva de Castellón. [2005/9128]
  
La Comissió Territorial d'Urbanisme de València, en sessió celebrada el 7 de juliol del 2005, va adoptar l'acord següent:
  
En relació amb l'expedient remés per l'Ajuntament de Villanueva de Castellón, relatiu a l'expropiació de terrenys pel procediment de taxació conjunta, dels béns i drets de titularitat privada inclosos en el sector industrial El Pla II, es destaquen els antecedents i fonaments jurídics següents:
  
Antecedents de fet
  
Un. En data 29 de maig de 1991, l'Ajuntament de Villanueva de Castellón, va formalitzar l'oportú conveni amb SEPES, Entitat Pública Empresarial de Sòl, dependent del Ministeri d'Habitatge, per a l'execució de l'actuació industrial prevista mitjançant l'homologació de l'esmentat sector aprovat definitivament per la Comissió Territorial d'Urbanisme en data 29 de gener del 2004.
  
L'estipulació primera d'aquest conveni, ratifica expressament el caràcter municipal d'aquesta actuació industrial, promoguda per aquest ajuntament en el propòsit de garantir condicions adequades i estables de progrés social i econòmic del municipi.
  
L'aprovació definitiva de l'esmentat sector implica la declaració d'utilitat pública i la necessitat ocupació dels terrenys i legitima el corresponent expedient expropiatori, en el qual l'organisme promotor i titular de la potestat expropiatòria és el municipi de Villanueva de Castellón, i correspon la condició d'entitat beneficiària a SEPES.
  
En data 22 de juny del 2004, el Ple del municipi va acordar la incoació del corresponent expedient expropiatori, i va disposar sotmetre a informació pública l'esmentat projecte d'expropiació, i practicar les preceptives notificacions individuals.
  
Aquesta informació pública s'ha efectuat mitjançant la inserció d'anuncis en el en el DOGV núm. 4819, de 13 d'agost del 2004; en el BOP núm. 118, de 20 de maig del 2005; en el periòdic Levante de 28 de juny del 2004 i, a més, s'ha notificat als interessats titulars de béns i drets que figuren en l'expedient tal com certifica l'alcalde d'aquest municipi, de data 24 de gener del 2005.
  
En l'expedient consta el certificat de 21 de gener del 2005, en el qual es fa constar que l'expedient administratiu ha estat sotmés a informació pública d'un mes, en el DOGV, i que durant aquest període un total de cinc escrits d'al·legacions van ser presentades pels titulars afectats. En data 23 de juny del 2005, el secretari d'aquest ajuntament certifica que durant el termini d'exposició pública a través del BOP, no s'ha presentat cap al·legació.
  
Les al·legacions presentades han sigut degudament informades per l'administració actuant, conforme als corresponents informes individualitzats per a cadascuna d'aquestes, que consta en l'expedient administratiu.
  
De les noves dades aportades pels interessats en aquesta fase d'informació pública i després de la comprovació d'aquestes, s'ha rectificat el Projecte d'expropiació pel que fa a algunes titularitats, mesuraments, i descripció de béns.
  
En aquesta mateixa sessió plenària de data 21 de gener del 2005, es va acordar remetre l'expedient a la Comissió Territorial d'Urbanisme per a la seua aprovació.
  
En data 25 de gener del 2005, té entrada en aquest Registre còpia diligenciada de l'expedient administratiu juntament amb el projecte d'expropiació.
  
Dos. El projecte consta de la llista de finques i descripció de béns i drets afectats, plànols en què es determina l'àmbit territorial, amb fixació raonada del preu dels immobles i fulls de preu just individualitzats, per la qual cosa està complet i compleix el que estableix l'article 135 del Text refós de la llei del sòl de 1976.
  
Tres. Villanueva de Castellón disposa de Pla General d'Ordenació Urbana, amb data aprovació definitiva de 31 de gener de 1989.
  
Quatre. L'objecte d'aquest expedient és l'expropiació pel procediment de taxació conjunta dels terrenys i edificacions que constitueixen el sector el Pla II, del PGOU de Villanueva de Castellón i que prèviament no han sigut adquirits per l'entitat beneficiària (SEPES) en el procés de mutus acords o avinences amb els seus propietaris.
  
La superfície total delimitada dins de la unitat d'actuació El Pla II definida pel pla parcial d'ordenació és de 490.804 m², dels quals són de titularitat privada 453.814 m², que es corresponen amb 109 parcel·les, més la corresponent a la xarxa primària adscrita. De les 110 finques afectades, 97 (405.757m²) han sigut adquirides per SEPES mitjançant escriptures públiques de compra ?venda, mutu acord o permuta, per la qual cosa aquest expedient d'expropiació afecta les 13 finques restants amb una superfície total de 51.354 m² dels quals 48.057m² es troben dins de l'àmbit delimitat, i la diferència de 3.297m² corresponen a restes de finques fora de delimitació la inclusió de les quals en el projecte ve motivada per les al·legacions presentades durant el període d'informació pública.
  
Cinc. Durant la tramitació de l'expedient es va sol·licitar informe, amb data 28 de febrer del 2005, a la Gerència Regional del Cadastre de la Delegació del Ministeri d'Economia i Hisenda.
  
En data 15 de març del 2005, té entrada en aquest Servei Territorial de Planificació i Ordenació Territorial de València l'esmentat informe, en el qual, en resum, s'indica el següent:
  
Pel que fa a la valoració del sòl, «es tracta d'un sòl urbanitzable d'ús industrial per la qual cosa li és d'aplicació l'article 27, on s'especifica que el valor del sòl es determinarà per aplicació a l'aprofitament que li corresponga, del valor bàsic de repercussió en polígon, que serà deduït de les ponències de valors cadastrals.
  
En el punt 2 paràgraf segon de l'esmentat article, s'estableix que en els supòsits d'inexistència o pèrdua de vigència dels valors de les ponències de valors cadastrals, s'aplicaran els valors de repercussió obtinguts pel mètode residual.
  
La ponència per al municipi de Villanueva de Castellón es va aprovar l'any 1993 amb efecte de 1994. Els terrenys objecte de la taxació conjunta no estan inclosos en la delimitació del sòl de naturalesa urbana aprovada en el moment de la redacció de la ponència ni en les modificacions posteriors, per tant, els valors cadastrals urbans són inexistents.
  
En la taxació conjunta s'han aplicat valors obtinguts correctament pel mètode residual d'acord amb el mercat immobiliari.
  
Així, ?conclou l'informe- els criteris de valoració utilitzats en el Projecte de taxació conjunta de referència es consideren conformes amb els criteris fixats en l'article 27 de la Llei 6/1998».
  
Pel que fa a la valoració de les construccions: «En les parcel·les afectades per la valoració no hi ha construccions de les tipificades en la norma 20 del Reial decret 1020/1993.
  
A les valoracions resultants se'ls ha aplicat el premi d'afecció del 5% que estableix l'article 47 de la Llei d'expropiació forçosa».
  
«En resum», ?conclou l'informe- «la valoració es troba conforme a la normativa vigent».
  
Sis. La Comissió Informativa de la Comissió Territorial d'Urbanisme de València, en sessió realitzada el 30 de juny del 2005, va emetre un informe relatiu al projecte que ens ocupa, complint així el que preceptua l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments jurídics
  
Primer. L'aprovació definitiva dels projectes d'expropiació per taxació conjunta, correspon a la Comissió Territorial d'Urbanisme conforme al que estableixen els apartats del 6 al 8 de l'article 202 del Reglament de Gestió Urbanística, aprovat pel Reial decret 3288/1978, de 25 d'agost, (en endavant RGU) i en l'article 10.e) del Reglament d'Òrgans Urbanístics de la Generalitat, aprovat per Decret 201/2003, de 3 d'octubre, del Govern Valencià.
  
La resolució d'aprovació definitiva de la Comissió Territorial d'Urbanisme, haurà de limitar-se a un mer control de legalitat, sense cap valoració de l'oportunitat del projecte i al mateix temps, la intervenció d'aquest òrgan ho va a ser sense perjudici de la ulterior actuació del Jurat Provincial d'Expropiació, que serà el que en última instància, si hi ha oposició dels expropiats, resoldrà sobre el preu just. Així les coses, la intervenció de la comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions (en endavant LRSV) disposa que «a l'efecte d'expropiació, les valoracions del sòl s'efectuaran d'acord amb els criteris establits en aquesta llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aquest simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
Segon. L'expedient s'ha tramitat conforme al que estableixen els articles 138 i següents del Text refós de la Llei del Sòl de 1976, per la qual cosa s'han complit les garanties procedimentals exigibles.
  
La STC de data 11 de juliol de 2001 declara inconstitucional l'article 38 de la Llei del Règim del Sòl i Valoracions, en el qual es regulava que, en la tramitació de les expropiacions per taxació conjunta, el pagament o depòsit de l'import de la valoració establida per l'òrgan competent en aprovar el projecte d'expropiació habilitarà per a efectuar l'ocupació de la finca. No obstant això, i per raó de la declaració d'inconstitucionalitat de la disposició derogatòria del Text Refós de la Llei del Sòl 1992 (efectuada per la STC 61/1997) que derogava la Llei del sòl de 1976, s'ha rehabilitat aquest text legal, en l'article 138 del qual es recull el mateix contingut legal que en l'inconstitucional article 38. Per tant, en defecte de regulació autonòmica, i per raó de la clàusula residual de l'article 149.3 de la Constitució, el procediment de taxació conjunta serà el regulat per l'article 138 de la Llei del sòl de 1976.
  
Tercer. L'expedient està complet, amb la qual cosa es compleix el que estableix l'article 202 del Reglament de Gestió Urbanística.
  
Quart. La valoració del sòl ha d'efectuar-se seguint els criteris de l'article 28 LRSV pel fet de tractar-se de sòl urbà.
  
Cinqué. Tal com disposa l'article 203.1 RGU, la resolució de la Comissió Territorial d'Urbanisme implicarà la declaració d'urgència de l'ocupació dels béns i drets afectats.
  
A la vista de quant antecedeix, la Comissió Territorial d'Urbanisme, en sessió realitzada el 2 de juliol del 2005 acorda:
  
1. Aprovar definitivament, el Projecte d'expropiació forçosa per taxació conjunta per a procedir al desenvolupament i gestió del planejament del sector El Pla II del PGOU de Villanueva de Castellón.
  
2. Aprovar les valoracions de béns i drets que s'han d'expropiar, com també resoldre totes les al·legacions presentades pels interessats en aquest procediment, d'acord amb els informes de l'ajuntament expropiant que consten en l'expedient administratiu.
  
3. Declarar la urgent ocupació dels béns i drets afectats.
  
Contra aquest acord que no posa fi a la via administrativa, pel que fa al punt 3, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.
  
Tot això sense perjudici que es puga exercir qualsevol altre recurs o acció que s'estime oportú.
  
Respecte dels punts 1 i 2 no hi cap cap recurs pel fet de tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, escau notificar aquesta resolució a les persones interessades titulars de béns que figuren en el projecte d'expropiació, adjuntant a aquesta resolució una còpia del corresponent full de preu just i comunicar-los que, en el termini dels 20 dies hàbils següents al de recepció d'aquesta notificació, podran manifestar per escrit davant d'aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.
  
Aquesta Comissió traslladarà els fulls de preu just impugnats, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.
  
La qual cosa es certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 27-5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).